Dimpués dela mi primel esperencia de voluntariu n’Islandia i una segunda n’Australia con SCI, siegras de Servicio Civil Internacional, repetí pola tercera ves ya nun proyetu ambiental d’arvolamientu en Mongolia.
#000001
Tras de hazel tolos trámitis de premissus i visaus, aposei en mayu del 2017 en Ulán Bator, dendi Estambul i con pará técnica en Kirguistán, la cidá col canchu térmicu más gordu dela praneta, dendi los -40o en iviernu ata los más de 40 en veranu, el territoriu de Gengis Kahn.
#000002
Vista esparramá de la cidá endi el memorial de los luchaoris contra los nazis en la II Guerra Mundia.
#000003
La cidá es sosprendenti, una mesturança entri edificius moernus i centrus comercialis comu en qualquiera país ocidental ena zona-centru, monesterius budistas mesturaus conas costrucionis típicas dela epoca soviética i enas arreorás, lo más almirabli, tó arrodeau de gers, los çahurdonis tradicionalis cambulantis, qu’angunus en tuviendu casas de ladrillu querían más siguil viviendu ena costrución tradicional.
#000004
Centro de Ulanbaatar y edificiu del parlamentu con la estatua de Gengis Kahn y el fundaol de la cidá Shukbaatar.
#000005
La fin del voluntariau era acontinal col trebaju d’arvolamientu d’añus antis en una zona a unus 80 o 90 km dela capital, en metá dela estepa, sin agua corrienti, calefación, interné... allá lleguémus un olandés, dos sulcoreanas, dos hongkonesas, la muestra cordinaora -Amraa-, de Mongolia; i dispuesinu, a pocu a pocu, huerun acuyendu japonesis.
#000006
El aposamientu era una casa de broquis de hormigón con dos abitanças enormis i una sala multiusu. Del fríu que hazía, hazía sensación d’entral nuna nevera. Alogu la cozina estava ena parti alta dela hinca i eran 2 teneoris de barcus de 40’’ adestraus perhetamenti, hazían las huncionis de cozina i comeol, la verdá que mu lograu i mu agradabli quandu’l sol entrava polas ventanas i calentava la chapa, peru quandu no... era otra nevera, feguru-mi qu’en meyu’l veranu con temperaturas de más de 40o sedría un verdaeru hornu.
#000008
La vida ena estepa duranti la primavera es possibli pa qualquiera que no seya acostumbrau a tanta muación de temperatura, pola mañana mos levantavamus palas 9, subiamus a almorzal alos teneoris adestraus de cozina i al sol aquellu era un luxu. Duranti l’almuerzu s’arrepartían las tareas: las pressonas que s’encargavan dela comía, dela limpieza i las que se divan a trebajal al campu.
#000010
El encargau delas lavoris en el campu era Baatar, el vezinu. Vivía cona mugel i los ijus en el ger al lau dela muestra casa, tamién tenía dos perrus mastinis mongolis i 12 vacas, que les dava suelta paque se hueran a comel i polas tardis pa juntá-las era un supriciu porque avía que dil a buscá-las a kilometrus de distancia, pa ellu s’avalía dela metá dunus gemelus viejus astilu dun cataleju, con essu poía destinguil de largu entri los cavallus i las vacas, los días que hui a ayuá-lu al no palral quasi que ná d’ingrés mos entendiamus con cirigoncias, quandu vía las vacas izía “cow, cow!” i “muuu!”, i quandi eran cavallus se ponía los deus ena cabeça arrendandu las orejas i espençava a saltal... Un cachu pressonagi, l’encantava de venil-si a comel con nogu, a almorzal, a cenal, se bebía las cervezas... amus, qu’estava comu ena su casa. Tamién uvun ocasionis en qu’era al revés i mos convidava al su ger a bebel té i a proval la comía tradicional de Mongolia i la verdá es qu’es una cosa increíbli i almirabli.
#000011
Duranti los dos días de descansu puimus sentil enas muestras pielis la verdaera vida cambulanti, estuvimus por dos nochis conviviendu en gers con una comunidá nun valli entri montañas a compartil l’estilu de vida dellus, daí salímus d’escursión ala antiga capital del imperiu mongol, Kharkhorin. Se trata del más antigu monesteriu budista de Mongolia, un sitiu recomendabli del tó pola estoria qu’arrastra.
#000012
Entrá al monasterio Erdene Zuu
#000013
Ala güelta tamién hizimus una pará nel Gobi chicu un disiertu que s’assimeja al grandi Gobi, que s’enhalla a tres días en cochi dendi ondi estavamus, peru mos valió pa echal-mus una idea delo que es.
#000014
Dromedarius en la hondura de Karkorum.
#000015
El día últimu lo passei otru viagi ena capital, i pui correl a pie las partis más enteressantis que me queavan, peru tamién resultal a una obra de música i baili folclóricu típicu de Mongolia, concretamenti nel Tumen Ekh Theatre, un espetáculu total. Velaquí vos queu aquesta referencia pa si vos enteressa.
#000016
Esta web utiliza cookies para que podamos ofrecerte la mejor experiencia de usuario posible. La información de las cookies se almacena en tu navegador y realiza funciones tales como reconocerte cuando vuelves a nuestra web o ayudar a nuestro equipo a comprender qué secciones de la web encuentras más interesantes y útiles.
#000023